CELEX: 32020Q0722(01)
Language: da
Date: 2020-06-04 00:00:00
Title: Den Europæiske Investeringsfonds afgørelse af 4. juni 2020 vedrørende interne regler for anvendelse af begrænsninger på visse af de registreredes rettigheder i forbindelse med behandling af personoplysninger som led i de aktiviteter, der udføres af Den Europæiske Investeringsfond

22.7.2020   
               
               
                  DA
               
               
                  Den Europæiske Unions Tidende
               
               
                  L 236/1
               
            
         DEN EUROPÆISKE INVESTERINGSFONDS AFGØRELSE
         af 4. juni 2020
         vedrørende interne regler for anvendelse af begrænsninger på visse af de registreredes rettigheder i forbindelse med behandling af personoplysninger som led i de aktiviteter, der udføres af Den Europæiske Investeringsfond
         DEN EUROPÆISKE INVESTERINGSFOND (EIF) HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (1) (herefter »forordningen«), særlig artikel 25,
         under henvisning til udtalelse (2) fra Den Europæiske Tilsynsførende for Databeskyttelse (EDPS), og
         ud fra følgende betragtninger:
         
                     (1)
                  
                  
                     EIF's complianceafdeling kan inden for rammerne af sin funktion foretage administrative undersøgelser på grundlag af EIB-Gruppens adfærdskodeks for ansatte, hvilket indebærer behandling af oplysninger, herunder personoplysninger.
                  
               
                     (2)
                  
                  
                     EIF's databeskyttelsesansvarlige kan på eget initiativ eller efter anmodning fra den dataansvarlige eller en fysisk person undersøge anliggender og forhold, der har direkte tilknytning til vedkommendes opgaver, og som kommer til vedkommendes kendskab, og aflægge rapport til den person, der har anmodet om undersøgelsen, eller til den dataansvarlige, jf. forordningens artikel 45, stk. 2.
                  
               
                     (3)
                  
                  
                     EIF's afdeling for HR og ressourcer (Human and Resources Management) kan i forbindelse med sine funktioner gennemføre disciplinærsager på grundlag af afdeling 6 i EIF's personalevedtægt, afsnit IV i politikken for værdighed på arbejdspladsen og gældende adfærdskodekser for EIF.
                  
               
                     (4)
                  
                  
                     Medlemmerne af EIF's bestyrelse, den administrerende direktør, den administrerende vicedirektør og ansatte samt parter med relation til finansieringer/transaktioner er forpligtet til at indberette mulig forbudt adfærd, som er til skade for EIF's og Unionens interesser (f.eks. svig eller korruption), til EIB's afdeling for undersøgelser vedrørende svig (IG/IN) eller indberette enhver adfærd i forbindelse med udførelsen af arbejdsopgaver, som kan være en alvorlig tilsidesættelse af gældende forpligtelser, til andre kompetente tjenestegrene. Desuden kan ethvert medlem af offentligheden, enhver fysisk person og enhver enhed indberette påstande om forbudt adfærd til IG/IN.
                  
               
                     (5)
                  
                  
                     Undersøgelser vedrørende forbudt adfærd som defineret i EIF's politik for bekæmpelse af svig udføres af IG/IN, som databehandler, på grundlag af rammeaftalen mellem EIF og EIB vedrørende levering af tjenesteydelser.
                  
               
                     (6)
                  
                  
                     EIF gennemfører revisioner af sine aktiviteter. Dette sker i øjeblikket gennem EIB's hovedafdeling intern revision på grundlag af rammeaftalen mellem EIF og EIB vedrørende levering af tjenesteydelser.
                  
               
                     (7)
                  
                  
                     I forbindelse med de opgaver, der er beskrevet i betragtning 1-6, kan EIF yde bistand til og modtage bistand fra og samarbejde med andre EU-institutioner, -organer, -kontorer og -agenturer som fastsat i relevante serviceleveranceaftaler, aftalememoranda og samarbejdsaftaler.
                  
               
                     (8)
                  
                  
                     EIF kan yde bistand til og modtage bistand fra og samarbejde med EU-medlemsstaternes offentlige myndigheder efter deres anmodning eller på eget initiativ.
                  
               
                     (9)
                  
                  
                     EIF kan yde bistand til og modtage bistand fra og samarbejde med tredjelandes offentlige myndigheder og internationale organisationer efter deres anmodning eller på eget initiativ.
                  
               
                     (10)
                  
                  
                     Inden for rammerne af ovennævnte aktiviteter kan EIF, som dataregisteransvarlig, eller en hvilken som helst af EIF's forretningspartnere, der er nævnt i betragtning 4, herunder EIB's afdeling for undersøgelser vedrørende svig, som databehandler — eller en anden kompetent tjenestegren — indsamle og behandle oplysninger og personoplysninger, herunder information til identifikation af fysiske personer, kontaktoplysninger, information om arbejdsroller og -opgaver, information om indsats og adfærd i jobfunktioner og i privatlivet samt finansielle oplysninger.
                  
               
                     (11)
                  
                  
                     Der er indført tilstrækkelige sikkerhedsforanstaltninger til at beskytte personoplysninger og forhindre utilsigtet eller ulovlig adgang eller videregivelse, både hvis de opbevares i et fysisk og i et elektronisk miljø. Efter behandlingen opbevares dataene i overensstemmelse med EIF's gældende regler om dataopbevaring i fortegnelser over behandlingsaktiviteter, som er baseret på forordningens artikel 31. Ved udløbet af opbevaringsperioden slettes, anonymiseres eller overføres de sagsrelaterede oplysninger, herunder personoplysninger, til de historiske arkiver i overensstemmelse med de europæiske regler for databeskyttelse og relaterede regelfastsættende bestemmelser eller EIF's politikker.
                  
               
                     (12)
                  
                  
                     I den forbindelse forpligter EIF sig til at underrette de registrerede om ovennævnte behandlingsaktiviteter og respektere de registreredes rettigheder som fastsat i forordningen.
                  
               
                     (13)
                  
                  
                     Det kan være nødvendigt at forene de registreredes rettigheder i henhold til forordningen med behovene i forbindelse med ovennævnte aktiviteter samt at sikre, at andre registreredes grundlæggende rettigheder og frihedsrettigheder overholdes fuldt ud. I den forbindelse giver forordningens artikel 25 på strenge betingelser mulighed for at begrænse anvendelsen af artikel 14-20, 35 og 36 samt artikel 4, for så vidt som dens bestemmelser svarer til de rettigheder og forpligtelser, der er omhandlet i artikel 14-20. I så fald er det nødvendigt at vedtage interne regler, i henhold til hvilke EIF kan begrænse de registreredes ovennævnte rettigheder i overensstemmelse med samme artikel i forordningen.
                  
               
                     (14)
                  
                  
                     Dette kan især være tilfældet, når den registrerede underrettes om behandlingen af personoplysninger i den indledende vurderingsfase af en administrativ undersøgelse eller i løbet af selve undersøgelsen forud for en eventuel henlæggelse af sagen eller for en disciplinær fase. Under visse omstændigheder kan det i alvorlig grad berøre EIF's evne til at gennemføre undersøgelsen på en effektiv måde, hvis der f.eks. er risiko for, at den pågældende person tilintetgør bevismateriale eller påvirker potentielle vidner, inden de afhøres. EIF kan desuden blive nødt til at beskytte andre involverede personers rettigheder og friheder. Det kan navnlig være nødvendigt at beskytte fortroligheden i forhold til et vidne eller en whistleblower, der har anmodet om ikke at blive identificeret. I så fald kan EIF beslutte at begrænse adgangen til whistleblowerens og/eller andre involverede personers identitet, erklæringer og andre oplysninger vedrørende de pågældende for at beskytte deres rettigheder og friheder.
                  
               
                     (15)
                  
                  
                     Når EIF yder bistand til eller modtager bistand fra og samarbejder med andre EU-institutioner, -organer, -kontorer og -agenturer, EU-medlemsstaternes offentlige myndigheder, myndigheder i tredjelande og internationale organisationer i forbindelse med ovennævnte aktiviteter, kan EIF under visse omstændigheder, med forbehold af opretholdelsen af det minimumsniveau for databeskyttelse, som kræves af Den Europæiske Tilsynsførende for Databeskyttelse, være nødt til at tage hensyn til effektiviteten af sine undersøgelser eller de undersøgelser, der udføres af den enhed, der samarbejdes med, og om nødvendigt at beskytte de involverede personer og deres rettigheder og friheder.
                  
               
                     (16)
                  
                  
                     EIF anvender kun begrænsninger, når de respekterer det væsentligste indhold af de grundlæggende rettigheder og frihedsrettigheder og er en strengt nødvendig og forholdsmæssig foranstaltning i et demokratisk samfund. EIF fremlægger en begrundelse, der forklarer årsagerne til disse begrænsninger.
                  
               
                     (17)
                  
                  
                     Ud fra princippet om ansvarlighed fører EIF en fortegnelse over anvendelsen af begrænsningerne.
                  
               
                     (18)
                  
                  
                     Når EIF under udførelsen af sit hverv behandler personoplysninger, der udveksles med andre organisationer, hører EIF disse organisationer og høres selv af dem om de mulige relevante begrundelser for at indføre begrænsninger og om nødvendigheden og forholdsmæssigheden af begrænsningerne, medmindre dette vil bringe EIF's aktiviteter i fare.
                  
               
                     (19)
                  
                  
                     I henhold til forordningens artikel 25, stk. 6, skal den registeransvarlige underrette de registrerede om de vigtigste bevæggrunde, der ligger til grund for anvendelsen af begrænsningen, og om deres ret til at indgive en klage til Den Europæiske Tilsynsførende for Databeskyttelse.
                  
               
                     (20)
                  
                  
                     I henhold til forordningens artikel 25, stk. 8, kan EIF udsætte, undlade eller afvise at underrette den registrerede om de bevæggrunde, der ligger til grund for anvendelsen af en begrænsning, hvis underretningen på nogen måde ville ophæve virkningen af begrænsningen. EIF vurderer i hvert enkelt tilfælde, om det ville ophæve virkningen af begrænsningen at underrette om den.
                  
               
                     (21)
                  
                  
                     Den databeskyttelsesansvarlige kan foretage en uafhængig revurdering af anvendelsen af begrænsningerne med henblik på at sikre, at denne forretningsorden overholdes —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            Denne forretningsorden indeholder bestemmelser om de betingelser, hvorunder EIF kan begrænse anvendelsen af artikel 14-20, 35 og 36 samt artikel 4 i henhold til forordningens artikel 25.
         
         
            Artikel 2
            Begrænsninger
            
               1.   I overensstemmelse med forordningens artikel 25, stk. 1, kan EIF, udelukkende efter en vurdering fra sag til sag, begrænse anvendelsen af artikel 14-20, 35 og 36 samt artikel 4, for så vidt dens bestemmelser svarer til de rettigheder og forpligtelser, der er omhandlet i artikel 14-20, når EIF
               
                           a)
                        
                        
                           gennemfører administrative undersøgelser på grundlag af EIB-Gruppens adfærdskodeks for ansatte og andre gældende adfærdskodekser
                        
                     
                           b)
                        
                        
                           gennemfører undersøgelser vedrørende anliggender og forhold, der har direkte tilknytning til den databeskyttelsesansvarliges opgaver, jf. forordningens artikel 45, stk. 2
                        
                     
                           c)
                        
                        
                           gennemfører disciplinærsager på grundlag af afdeling 6 i EIF's personalevedtægt, afsnit IV i politikken for værdighed på arbejdspladsen, EIB-Gruppens adfærdskodeks for ansatte og andre gældende EIF-adfærdskodekser
                        
                     
                           d)
                        
                        
                           sikrer, at EIF's ansatte på fortrolig vis kan indberette faktiske forhold, når de mener, at der foreligger alvorlige uregelmæssigheder som fastlagt i EIB-Gruppens whistleblowingpolitik
                        
                     
                           e)
                        
                        
                           sikrer, at EIF's ansatte på fortrolig vis kan indberette faktiske forhold, når de mener, at der foreligger mistanke om forbudt adfærd, herunder svig eller korruption, som er til skade for Unionens interesser, eller om adfærd under udførelse af arbejdsopgaver, som kan være en alvorlig tilsidesættelse af EIF's ansattes forpligtelser som fastlagt i EIB-Gruppens whistleblowingpolitik, EIF's politik for bekæmpelse af svig og de relevante EIF-adfærdskodekser
                        
                     
                           f)
                        
                        
                           udfører undersøgelser af forbudt adfærd, jf. EIF's politik for bekæmpelse af svig
                        
                     
                           g)
                        
                        
                           gennemfører interne revisioner i forbindelse med alle sine aktiviteter og tjenestegrene
                        
                     
                           h)
                        
                        
                           yder bistand til og modtager bistand fra og samarbejder med andre EU-institutioner, -organer, -kontorer og -agenturer i forbindelse med ovennævnte aktiviteter som fastsat i relevante serviceleveranceaftaler, aftalememoranda og samarbejdsaftaler
                        
                     
                           i)
                        
                        
                           yder bistand til og modtager bistand fra og samarbejder med EU-medlemsstaternes offentlige myndigheder efter deres anmodning eller på eget initiativ
                        
                     
                           j)
                        
                        
                           yder bistand til og modtager bistand fra og samarbejder med tredjelandes offentlige myndigheder og internationale organisationer efter deres anmodning eller på eget initiativ.
                        
                     
            
               2.   Kategorierne af data kan omfatte information til identifikation af fysiske personer, kontaktoplysninger, information om arbejdsroller og -opgaver, information om indsats og adfærd i jobfunktioner og i privatlivet, information om sagstilhørsforhold samt finansielle oplysninger.
            
            
               3.   Anvendelsen af ovennævnte begrænsninger berører ikke en eventuel anvendelse af bestemmelserne i forordningens artikel 16, stk. 5, og artikel 17, stk. 4, som vedrører henholdsvis retten til information, når der ikke er indhentet data fra den registrerede, og den registreredes ret til aktindsigt.
            
            
               4.   En begrænsning skal respektere det væsentligste indhold af de grundlæggende rettigheder og frihedsrettigheder og være en nødvendig og forholdsmæssig foranstaltning i et demokratisk samfund som omhandlet i forordningen, tilsvarende regelfastsættende bestemmelser eller EIF's eller EIB-Gruppens interne politikker.
            
            
               5.   En begrænsning skal være baseret på en udtrykkelig tilladelse i en gældende intern EIF-politik eller -procedure og skal påvirke den/de pågældende registreredes rettigheder mindst muligt, som bekræftet af den databeskyttelsesansvarlige.
            
            
               6.   I hvert enkelt tilfælde skal der gennemføres nødvendigheds- og proportionalitetstest, til den databeskyttelsesansvarliges tilfredshed, inden der anvendes begrænsninger. Begrænsningerne anvendes kun, når det er strengt nødvendigt for at nå de fastsatte mål. Begrænsningerne indføres kun, så længe en relevant grund i henhold til stk. 1, der er anført som begrundelse for begrænsningen, kræver dette, idet dette er påvist til den databeskyttelsesansvarliges tilfredshed.
            
            
               7.   Såfremt IG/IN, helt eller delvis, begrænser underretningen af de registrerede, der er relevante for en undersøgelse (den berørte person, et vidne eller en kilde), skal den registrere bevæggrundene for begrænsningen, herunder en vurdering af begrænsningens nødvendighed og proportionalitet. I den forbindelse skal det fremgå, hvordan underretningen ville bringe formålet med IG/IN's undersøgelsesaktiviteter eller de anvendte begrænsninger i henhold til denne afgørelses artikel 2, stk. 1, litra f), g) og h), i fare eller ville krænke andre registreredes rettigheder og frihedsrettigheder. Disse oplysninger og, hvis det er relevant, de dokumenter, der indeholder underliggende faktiske eller retlige elementer, registreres. De skal efter anmodning stilles til rådighed for Den Europæiske Tilsynsførende for Databeskyttelse.
            
            
               8.   EIF fører af ansvarlighedshensyn en fortegnelse, hvori der redegøres for de bevæggrunde, der ligger til grund for de anvendte begrænsninger, de relevante begrundelser anført i stk. 1, der finder anvendelse, og resultatet af nødvendigheds- og proportionalitetstesten. Disse fortegnelser skal indgå i et ad hoc-register, som efter anmodning stilles til rådighed for Den Europæiske Tilsynsførende for Databeskyttelse.
            
            
               9.   Når EIF under udførelsen af sit hverv behandler personoplysninger, der udveksles med andre organisationer, hører EIF disse organisationer og høres selv af dem om de mulige relevante begrundelser for at indføre begrænsninger og om begrænsningernes nødvendighed og proportionalitet, medmindre dette ville bringe EIF's aktiviteter i fare.
            
         
         
            Artikel 3
            Risici i forbindelse med de registreredes rettigheder og frihedsrettigheder
            Vurderingen af risiciene for de rettigheder og friheder, der tilkommer de registrerede, hvis personoplysninger kan være omfattet af begrænsninger, samt opbevaringsperioden omhandles i fortegnelsen over de relevante behandlingsaktiviteter i overensstemmelse med forordningens artikel 31 og i givet fald i relevante konsekvensanalyser vedrørende databeskyttelse på grundlag af forordningens artikel 39.
         
         
            Artikel 4
            Opbevaringsperioder og garantier
            EIF skal gennemføre garantier for at undgå misbrug af eller ulovlig adgang til eller overførsel af personoplysninger, der kan være underlagt begrænsninger. Disse garantier skal omfatte tekniske og organisatoriske foranstaltninger og præciseres, når det er nødvendigt, i EIF's interne afgørelser, procedurer og gennemførelsesbestemmelser. Garantierne skal omfatte:
            
                        1.
                     
                     
                        en passende definition af roller, ansvarsområder og proceduremæssige skridt
                     
                  
                        2.
                     
                     
                        hvis det er relevant, et sikkert elektronisk miljø, der forhindrer ulovlig eller utilsigtet adgang til eller overførsel af elektroniske data til uautoriserede personer
                     
                  
                        3.
                     
                     
                        hvis det er relevant, sikker opbevaring og behandling af papirbaserede dokumenter
                     
                  
                        4.
                     
                     
                        behørig overvågning af begrænsninger og en periodisk gennemgang mindst hver sjette måned foretaget af den databeskyttelsesansvarlige. Der skal også foretages en gennemgang, når væsentlige elementer i den foreliggende sag ændres. Begrænsningerne skal ophæves, så snart de omstændigheder, der begrunder dem, ikke længere er til stede.
                     
                  
         
            Artikel 5
            Oplysninger til og revurdering foretaget af den databeskyttelsesansvarlige
            
               1.   Den databeskyttelsesansvarlige underrettes uden unødig forsinkelse, hvis en registrerets rettigheder begrænses i overensstemmelse med denne forretningsorden, og gives fuld og ubegrænset adgang til alle registrerede oplysninger og alle dokumenter, der indeholder underliggende faktiske eller retlige elementer, som er relevante for afgørelsen om begrænsningen og overvågningen af begrænsningen.
            
            
               2.   Den databeskyttelsesansvarlige kan anmode om, at anvendelsen af begrænsningen revurderes.
            
            
               3.   Såfremt den databeskyttelsesansvarlige anvender begrænsninger i forbindelse med sine egne undersøgelser, vil vedkommende underrette den registeransvarlige uden unødig forsinkelse.
            
            
               4.   Inddragelsen af den databeskyttelsesansvarlige i begrænsningsprocessen, herunder udveksling af oplysninger, skal dokumenteres på en hensigtsmæssig måde og indgå i de relevante fortegnelser og registre.
            
            
               5.   I forbindelse med undersøgelser vedrørende forbudt adfærd vil EIB's afdeling for undersøgelser vedrørende svig høre den databeskyttelsesansvarlige forud for anvendelsen af visse begrundelser for begrænsninger, jf. forordningens artikel 25, i forbindelse med databehandlingsaktiviteter, der udføres inden for rammerne af dens opgaver som fastlagt i EIF's politik for bekæmpelse af svig, chartret for afdelingen for undersøgelser vedrørende svig og denne afdelings undersøgelsesprocedurer.
            
         
         
            Artikel 6
            Oplysninger til registrerede om begrænsninger i deres rettigheder
            
               1.   De databeskyttelsesmeddelelser, som EIF offentliggør på sit websted, skal omfatte generelle informationer til de registrerede om de potentielle begrænsninger af alle registreredes rettigheder, som er beskrevet i artikel 2, stk. 1. Det skal fremgå af oplysningerne, hvilke rettigheder der kan begrænses.
            
            
               2.   EIF underretter desuden de registrerede individuelt om nuværende eller fremtidige begrænsninger af deres rettigheder uden unødig forsinkelse og i skriftlig form, som yderligere præciseret i artikel 7, 8 og 9.
            
         
         
            Artikel 7
            Ret til oplysninger, der skal gives til registrerede, og meddelelser om brud på datasikkerheden
            
               1.   Hvis EIF i forbindelse med de aktiviteter, der er nævnt i denne afgørelse, helt eller delvis begrænser de registreredes rettigheder som omhandlet i forordningens artikel 14-16 og 35, skal de registrerede underrettes om de vigtigste bevæggrunde, der ligger til grund for anvendelsen af begrænsningen, og om deres ret til at indgive en klage til Den Europæiske Tilsynsførende for Databeskyttelse og til at indbringe sagen for Den Europæiske Unions Domstol. Begrænsningen skal følge de regler, der er opstillet, og den proces, der er beskrevet i denne afgørelse.
            
            
               2.   EIF kan udsætte, udelade eller afvise at underrette den registrerede om de bevæggrunde, der ligger til grund for anvendelsen af den begrænsning, der er nævnt i stk. 1, for så vidt som og så længe underretningen ville bringe formålet med begrænsningen i fare. Dette vurderes i hvert enkelt tilfælde. En sådan udsættelse eller afvisning skal være tilstrækkeligt begrundet til den databeskyttelsesansvarliges tilfredshed og vil indgå i de relevante fortegnelser og registre. For at undgå tvivl skal de registrerede underrettes om deres ret til at indgive en klage til Den Europæiske Tilsynsførende for Databeskyttelse og til at indbringe en sag for Den Europæiske Unions Domstol til prøvelse af afgørelsen om at udsætte eller afvise at give dem den underretning, der er nævnt i stk. 1 ovenfor.
            
         
         
            Artikel 8
            Registreredes ret til aktindsigt, berigtigelse, sletning og begrænsning af behandling
            
               1.   Hvis EIF i forbindelse med de aktiviteter, der er nævnt i denne afgørelse, helt eller delvis begrænser retten til indsigt i personoplysninger, retten til berigtigelse, sletning og begrænsning af behandling, jf. forordningens artikel 17-20, underretter EIF de registrerede i sit svar på deres anmodning om de vigtigste bevæggrunde, der ligger til grund for anvendelsen af begrænsningen, og muligheden for at indgive en klage til Den Europæiske Tilsynsførende for Databeskyttelse eller indbringe sagen for Den Europæiske Unions Domstol.
            
            
               2.   Når retten til aktindsigt er helt eller delvis begrænset, underretter EIF i forbindelse med behandlingen af anmodningen kun den registrerede om, hvorvidt oplysningerne er blevet behandlet korrekt, og hvis det ikke er tilfældet, om der er foretaget de nødvendige rettelser i overensstemmelse med forordningens artikel 25, stk. 7.
            
            
               3.   EIF kan udsætte, udelade eller afvise at underrette den registrerede om de bevæggrunde, der ligger til grund for anvendelsen af den begrænsning, der er nævnt i stk. 1 og 2, for så vidt som og så længe underretningen ville bringe formålet med begrænsningen i fare. Dette vurderes i hvert enkelt tilfælde, idet vurderingen følger de regler, der er opstillet, og den proces, der er beskrevet i denne afgørelse.
            
         
         
            Artikel 9
            Fortrolighed i forbindelse med elektronisk kommunikation
            
               1.   EIF kan under særlige omstændigheder og i overensstemmelse med bestemmelserne og formålet med Europa-Parlamentets og Rådets direktiv 2002/58/EF (3) begrænse retten til fortrolighed i forbindelse med elektronisk kommunikation, jf. forordningens artikel 36. EIF skal i så fald redegøre for de pågældende omstændigheder, begrundelser, relevante risici og tilknyttede garantier i specifikke interne regler.
            
            
               2.   Hvis EIF begrænser retten til fortrolighed i forbindelse med elektronisk kommunikation, skal EIF i sit svar på anmodningen underrette den pågældende registrerede om de vigtigste bevæggrunde, der ligger til grund for anvendelsen af begrænsningen, og om muligheden for at indgive en klage til Den Europæiske Tilsynsførende for Databeskyttelse eller indbringe sagen for Den Europæiske Unions Domstol.
            
            
               3.   EIF kan udsætte, udelade eller afvise at underrette den registrerede om de bevæggrunde, der ligger til grund for anvendelsen af den begrænsning, der er nævnt i stk. 1 og 2, så længe underretningen ville ophæve virkningen af begrænsningen. Dette vurderes i hvert enkelt tilfælde.
            
         
         
            Artikel 10
            Ikrafttrædelse
            Denne afgørelse og eventuelle ændringer heraf godkendes af EIF's bestyrelse og træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Luxembourg, 4. juni 2020.
            
               
                   
               
            
         
         
            (1)  EUT L 295 af 21.11.2018, s. 39.
         
            (2)  EDPS' bemærkninger og henstillinger af 20. februar 2020 (DH/CCP/ALS/D(2020) 0372 C2019-1114).
         
            (3)  Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (Direktiv om databeskyttelse inden for elektronisk kommunikation) (EFT L 201 af 31.7.2002, s. 37).